'कोलकाता टेस्ट में शोएब से डर गए थे तेंदुलकर'  
अफरीदी ने कहा कि भारत के इस चैम्पियन बल्लेबाज को उनके सर्टिफिकेट की जरूरत नहीं है और वह खुद सचिन के बहुत बड़े मुरीद हैं।
सचिन तेंदुलकर पर विवादास्पद बयान देने के एक दिन बाद पाकिस्तान के पूर्व कप्तान शाहिद अफरीदी ने रविवार को कहा कि भारत के इस चैम्पियन बल्लेबाज को उनके सर्टिफिकेट की जरूरत नहीं है और वह खुद सचिन के बहुत बड़े मुरीद हैं।  अफरीदी ने कहा, सचिन तेंदुलकर बहुत आला बल्लेबाज है और दुनिया उनके फन का लोहा मानती है। उन्हें मेरे या किसी और के सर्टिफिकेट की जरूरत नहीं है। उनका रिकार्ड इसका गवाह है कि वह किस दर्जे के क्रिकेटर हैं। विवादों से घिरे रहने वाले अफरीदी ने अपने पूर्व साथी खिलाड़ी शोएब अख्तर के इस दावे का समर्थन किया कि सचिन तेंदुलकर उनकी रफ्तार के आगे असहज थे। अफरीदी ने कहा था कि उन्होंने सचिन को शोएब के सामने कांपते देखा था।  अफरीदी ने इस बयान पर कायम रहते हुए कहा, मैं इससे मुकर नहीं रहा हूं कि मैंने ऐसा देखा था। वह 1999 के भारत दौरे पर कोलकाता टेस्ट की बात है जिसमें शोएब ने सचिन और द्रविड़ को आउट किया था। वह सिर्फ एक मैच की बात थी लेकिन उसके बाद सचिन ने शोएब की जमकर धुनाई भी की जिसमें 2003 विश्व कप शामिल है। उन्होंने कहा, उस समय शोएब नया था और उसके पास गजब की रफ्तार थी। दुनिया का कोई बल्लेबाज उसके सामने टिक नहीं पाता था। सिर्फ उसी एक मैच में मैने सचिन को घबराते देखा क्योंकि मैं स्क्वेयर लेग पर खड़ा था। मैंने कोई गलत बात नहीं कही है।  अफरीदी ने कहा, किसी भी बल्लेबाज के साथ ऐसा हो सकता है। वह शोएब का दिन था और मुझे अपने कहे पर कोई मलाल नहीं है। उस मैच में सचिन नर्वस था लेकिन इस बात को मीडिया ने अनावश्यक तूल दे दिया। अच्छे विकेट पर अच्छे गेंदबाज का सामना करना किसी के लिये भी मुश्किल हो सकता है, फिर चाहे वह डॉन ब्रैडमेन ही क्यों ना हो। कोलकाता में 1999 में खेले गए उस टेस्ट में शोएब ने पहली पारी में सचिन को खाता खोलने का मौका दिये बिना बोल्ड कर दिया था। द्रविड़ दोनों पारियों में शोएब का शिकार हुए थे। पाकिस्तान के इस पूर्व तेज गेंदबाज ने अपने पहले भारत दौरे पर उस मैच में आठ विकेट चटकाये थे।  अफरीदी ने कहा, मेरे कहने का यह मतलब नहीं है कि शोएब का पलड़ा सचिन पर भारी रहा है। सचिन ने बाद में शोएब पर कितने छक्के उड़ाये हैं, सभी को पता है। लेकिन कभी कोई दिन बल्लेबाज का नहीं होता। पेशावर में जिम्बाब्वे के खिलाफ एक मैच में मैं जीरो पर आउट हो गया था जबकि उस समय मैं जबर्दस्त फार्म में था और सामने कमजोर टीम थी। उन्होंने खुद को सचिन का जबर्दस्त मुरीद बताते हुए कहा, मैं सचिन का कायल हूं जो अच्छे क्रिकेटर ही नहीं बेहतरीन इंसान भी हैं। मैंने अपने घर के ड्राइंग रूम में किसी और क्रिकेटर की फोटो नहीं लगाई लेकिन सचिन के आटोग्राफ वाली तस्वीर फ्रेम करके लगाई है। यह पूछने पर कि क्या इस मामले में वह सचिन से बात करेंगे, उन्होंने कहा, सचिन महान क्रिकेटर हैं और वह समझते होंगे कि मैने कुछ गलत नहीं कहा है।  अफरीदी ने भारतीय मीडिया को तंगदिल करार देते हुए कहा कि मीडिया को दोनों मुल्कों के संबंध बेहतर बनाने की दिशा में काम करना चाहिये लेकिन भारतीय मीडिया ऐसा नहीं कर रहा। उन्होंने कहा, हम इस साल विश्व कप खेलने गए तब भी भारतीय मीडिया ने पाकिस्तानी टीम के बारे में नकारात्मक खबरें चलाई। भारतीय अवाम से हमें बहुत प्यार मिला और पाकिस्तान में भी भारतीयों खासकर सचिन के चाहने वालों की कमी नहीं है। मीडिया को नकारात्मक खबरों से बचना चाहिये। अंतरराष्ट्रीय क्रिकेट से संन्यास ले चुके अफरीदी ने वापसी की संभावना के बारे में कहा, ईंशाअल्लाह मैं जल्द ही वापसी करूंगा। मुझे लगता है कि मैं दो तीन साल और खेल सकता हूं। हाल ही में राष्ट्रपति और पीसीबी के संरक्षक आसिफ अली जरदारी से मुलाकात करने वाले इस हरफनमौला ने कहा, मैं किसी के सामने गिड़गिड़ाने वाला नहीं हूं लेकिन मुझे लगता है कि हालात अनुकूल बनेंगे और मैं फिर पाकिस्तान के लिये खेल सकूंगा।